**SCRISOARE DE AŞTEPTĂRI**

**în procesul de recrutare pentru ocuparea unei poziţii de membru în Consiliul de Administraţie al societății Antibiotice S.A.**

Ministerul Sănătății, în calitate de acționar majoritar al ANTIBIOTICE S.A. întreprindere publică cu sediul social în municipiul Iași, str. Valea Lupului nr. 1 jud Iași, cod 707410, înregistrată la Registrul Comerțului sub nr. J22/285/1991, cod unic de înregistrare RO 1973096, deținător al unui număr de 355.925.135 acțiuni reprezentând 53,0173 % din capitalul social, a elaborat prezenta scrisoare de așteptări prin care se stabilesc așteptările financiare și nefinanciare ale acționarului privind performanțele ANTIBIOTICE S.A. și ale organelor de administrare și conducere ale acestei societăți, pentru o perioadă de 4 ani, respectiv 2024-2028.

Scrisoarea de Așteptări este întocmită cu respectarea principiilor transparenței, responsabilității, eficienței economice și profitabilității.

Prezentul document cuprinde dezideratele acționarului majoritar, respectiv Statul Român prin Ministerul Sănătății în consultare cu ceilalți acționari ai societății, privind evoluția ANTIBIOTICE S.A. în perioada 2024-2028 ani și a fost elaborat în temeiul prevederilor O.U.G. nr. 109/2011 și cele ale Normelor Metodologice de aplicare a O.U.G. nr. 109/2011 aprobate prin H.G. nr. 639/2023.

1. **Informații generale privind societatea Antibiotice S.A.**

Antibiotice S.A. este principalul producător de medicamente generice din Romania, înființat prin Hotărârea Consiliului de Miniștri nr. 2980/29.12.1952 sub denumirea de Fabrica de Antibiotice Iași care s-a transformat, în baza HG nr. 1200/1990 în S.C. Antibiotice S.A. Prin HG nr. 410/2009 s-a dispus transferul acţiunilor deţinute în numele statului la Societatea Comercială Antibiotice - S.A. Iaşi din portofoliul Autorităţii pentru Valorificarea Activelor Statului la Ministerul Sănătăţii. Prin HG nr. 144/2010 privind organizarea şi funcţionarea Ministerului Sănătăţii, Antibiotice S.A. este inclusă în lista unităților aflate sub autoritatea ministerului.

Date de identificare : sediul social în municipiul Iași, str. Valea Lupului nr. 1, CUI 1973096, Nr. ORC J 22/285/1991

Acte normative principale de reglementare : Legea nr. 31/1990 privind societățile comerciale, OUG nr. 109/2011 privind guvernanța corporativă a întreprinderilor publice, Actul Constitutiv al societății, Legea nr. 24/2017 privind emitenții de instrumente financiare și operațiuni de piață Regulamentul 5 .

Obiectul principal de activitate : “*Fabricarea produselor farmaceutice de bază*” Cod CAEN 2110.

Societatea este listată la Bursa De Valori București, din anul 1997, la categoria Premium.

Structura acționariatului :

Actionar Actiuni Procent

MINISTERUL SANATATII 355.925.135 53,0173 %

INFINITY CAPITAL INVESTMENTS S.A. 197.475.826 29,4153 %

Pers.Fizice 86.399.526 12,8697 %

Pers.Juridice 31.537.553 4,6977 %

TOTAL 671.338.040 100 %

Organele de conducere: Adunarea Generală a Acționarilor, Consiliul de Administrație, Directorul General.

Mandatul consiliului în funcție : 16.04.2024 – 16.09.2024

Data declanșării procedurii de selecție pentru administratori : 14.09.2023

Solicitare de reînnoire mandat pentru 1 (un) administrator : 14.09.2023

1. **Sinteza strategiei guvernamentale în domeniul în care acționează Antibiotice S.A.**

Asigurarea adecvată cu medicamente, în condiții de predictibilitate și sustenabilitate financiară pentru pacienți bugetele publice, furnizori și producători .

Dezvoltarea capacității naționale de producție a medicamentelor și dispozitivelor medicale.

Accelerarea accesului la terapii inovative prin intermediul studiilor clinice.

Revizuirea politicii de stabilire a prețurilor de comercializare pentru a asigura disponibilitatea pe piață a medicamentelor și a reflecta valoarea clinică a acestora.

Îmbunătățirea mecanismelor de contractare a medicamentelor, pentru accelerarea accesului, asigurarea suportabilității impactului bugetar atât pentru pacienți, cât și pentru bugetele publice, precum și adaptarea la terapiile medicale avansate.

Îmbunătățirea practicilor de prescriere a tehnologiilor medicale atât din perspectiva unor obiective de sănătate publică, cât și pentru ameliorarea beneficiilor terapeutice.

Asigurarea disponibilității, siguranței și autenticității medicamentelor

Cercetarea și inovarea pentru sănătate reprezintă una din ariile majore de cercetare la nivel European, dovada fiind sustenabilitatea acestei arii în toate ciclurile de finanțare ale Uniunii Europene inclusiv în cadrul actualului Program European de Cercetare și Inovare 2021-2027 care plasează sănătatea în cadrul celor patru domenii majore de interes alături de economia verde, digitalizare și incluziune.

Cercetarea în sănătate este concentrată pe menținerea unei vieți sănătoase, active într-un mediu care promovează sănătatea, pe gestionarea adecvată a problemelor de sănătate și reducerea poverii problemelor de sănătate publică cu impact negativ major în dizabilitate și mortalitate evitabilă, acces echitabil la intervenții de sănătate publică și servicii de îngrijiri de sănătate inovatoare și de calitate înaltă și instrumente, tehnologii și soluții digitale care facilitează furnizarea acestora.

Cercetarea pentru dezvoltarea de tehnologii diagnostico-terapeutice inovative, instrumente diagnostice predictive, servicii de îngrijiri de sănătate de precizie, medicină personalizată, științe omice, tehnologii care cresc gradul de autonomie, inclusiv tehnologii digitale portabile, este finanțată și conduce la rezultate implementabile pentru îmbunătățirea stării de sănătate.

Cercetarea aplicată în sănătate publică și servicii de sănătate este utilizată consecvent pentru elaborarea și îmbunătățirea continuă a politicilor de sănătate, în special pentru problemele de sănătate publică cu impact negativ major în dizabilitate și mortalitate evitabilă, cum ar fi bolile cardiovasculare și cerebrovasculare, precum și cancerul.

1. **Viziunea autorităţii publice tutelare şi a acţionarilor, misiunea şi obiectivele întreprinderii publice, derivate din politica guvernamentală din domeniul de activitate în care operează Antibiotice S.A.;**

Strategia Națională de Sănătate 2023- 2030 (SNS) reprezintă angajamentul Ministerului Sănătății, ca autoritate centrală de elaborare și coordonare a politicilor de sănătate la nivel național, față de cetățenii României, în vederea îmbunătățirii speranței de viață sănătoasă și a calității vieții acestora.

Strategia Națională de Sănătate propune intervenții menite să asigure accesul continuu al pacienților la medicamente, în condiții de echitate și siguranță. În acest sens, sunt prevăzute măsuri pentru revizuirea sistemului de stabilire a prețurilor, prin care să fie stimulată prezența pe piață și eliberarea medicamentelor generice și biosimilare, precum și pentru creșterea capacității naționale de producție. În privința medicamentelor inovative, sunt propuse măsuri care să asigure accesul rapid la terapii împotriva afecțiunilor grave și fără alternativă terapeutică, la terapii medicale avansate, în condiții de sustenabilitate bugetară.

1. **Menţiunea privind încadrarea întreprinderii publice în una dintre următoarele categorii: comercial, de monopol sau serviciu public;**

Antibiotice S.A. este încadrată în categoria comercial, ca societate comercială care activează în piață liberă concurențială din România și din piețele internaționale.

1. **Așteptările acționarilor privind obiectivele societății pentru 2024-2028**
* Consolidarea și creșterea afacerii p piața internă și internațională
* Dezvoltarea portofoliului de produse
* Dezvoltarea proiectelor de cercetare dezvoltare și inovare
* Identificarea de noi parteneriate comerciale interne și internaționale pentru atingerea cifrei de afaceri și a profitului,
* Digitalizarea și informatizarea societății,
* Accesarea Planului Național de Redresare și Reziliență pentru obținerea de sprijin financiar pentru proiecte de investiții în noi capacități de producție și digitalizare/ informatizare,
* Realizarea investițiilor strategice, conform Planului de Investiții aprobat de acționari, în scopul de a dezvolta noi capacităţi de producţie și de a le moderniza și retehnologiza pe cele existente,
* Consolidarea unor politici de resurse umane care să asigure forța de muncă de înaltă calificare și retenția acesteia pe termen lung,
* Relaționarea eficientă cu autoritățile de reglementare din România și din celelalte teritorii în care firma activează, în scopul de a obține și menține toate autorizațiile și cerințele specifice industriei farmaceutice,
* Menținerea unui Sistem Integrat de Management al Calităţii,
* Optimizarea proceselor de producție în scopul reducerilor costurilor de operare și a minimizării impactului asupra mediului înconjurător şi protecţiei personalului,
* Monitorizarea proactivă a riscurilor,
* Susţinerea proiectelor de responsabilitate socială şi preocuparea constantă de a contribui la protejarea mediului înconjurător, la îmbunătăţirea vieţii şi stării de sănătate a oamenilor,
* Realizarea și menținerea unui climat de transparență și încredere în relaţiile cu stakeholderii.
1. **Așteptările acționarilor privind indicatorii de performanță**

Cifra de afaceri netă : creștere anuală până la 1000 milioane lei / an în 2028.

Profit net : creștere anuală până la 160 milioane lei / an în 2028.

Export : creștere anuală până la 330 milioane lei / an în 2028.

Portofoliu : 80 de produse noi până în 2028 din care prin

Cercetare Dezvoltare : 30 de produse noi până în 2028

Administratorii vor stabili și pune în aplicare măsuri concrete pentru realizarea indicatorilor de performanță anuali stabiliți în Adunarea Generală a Acționarilor, în conformitate cu obiectivele societății și cu Planul de Administrare.

Candidații la funcția de administrator vor prezenta acțiuni concrete pentru îndeplinirea indicatorilor și misiunilor societății, precum și experiența anterioară care îi califică pentru activitățile necesare.

1. **Așteptările acționarilor privind politica de investiții**

Singura sursa financiară de investitii a societății o reprezintă autofinanţarea și accesarea de fonduri nerambursabile. Pentru dezvoltarea durabilă a afacerii societatea trebuie să aloce resurse în vederea realizării investitiilor anuale aprobate în Adunarea Generală a Acționarilor.

1. **Așteptările acționarilor privind politica de dividende**

Politica de dividende/vărsăminte se va aplica în conformitate cu legislația specifică în vigoare. Societatea trebuie să asigure repartizarea profitului contabil rămas după deducerea impozitului pe profit, în conformitate cu prevederile OG nr. 64/2001 cu modificările și completările ulterioare.

Acționarii se așteaptă ca politica de dividende să fie corelată cu îmbunătățirea performanței și reducerea costurilor. Acționarii se așteaptă să existe un echilibru între dividende și politica de reinvestire pentru dezvoltarea și modernizarea societății care reprezintă priorități.

1. **Așteptările acționarilor privind sistemul de control intern/managerial si managementul riscului**

Consiliul de Administrație, prin Comitetul de Audit și Auditorul Statutar, precum și prin structurile interne de Audit și Management al Riscului identifică principalii factori de risc, pe care societatea se obligă să îi monitorizeze pentru a reduce gradul de expunere (ex: riscuri de tip economico-financiar, comercial, juridic, patrimonial, operațional). Societatea dispune de un sistem de control intern care oferă o asigurare rezonabilă că fondurile sunt utilizate în conditii de legalitate, eficacitate, eficiență și economicitate.

1. **Așteptările acționarilor privind protecția mediului înconjurător**

Societatea realizează un program pe termen mediu și lung de asigurare a sustenabilității afacerii și conformității cu normele privind protecția mediului înconjurător.

1. **Așteptările acționarilor privind responsabilitate socială**

Societatea aplică și își propune să mențină o cultură organizațională a responsabilității sociale bazată pe etică și integritate în afaceri, respect pentru drepturile partenerilor, echitate socială și economică, tehnologii prietenoase față de mediu, legalitate și climat organizațional sănătos în relațiile de muncă, transparență față de autoritățile publice, implicare în comunitate prin acțiuni de responsabilitate socială.

1. **Așteptările acționarilor privind calitatea și siguranța produselor**

Acționarii sunt conștienți de importanța strategică a societății precum și de nevoia de calitate și siguranță a produselor furnizate către sistemul de sănătate din România. În consecință, acționarii solicită Consiliului de Administrație să se asigure că primește informații reale cu privire la gradul de satisfacție a clienților societății, în vederea fundamentării juste și adaptării tuturor deciziilor.

1. **Așteptările acționarilor privind Etica și integritatea, guvernanța corporativă**

Acționarii se așteaptă ca salariații și administratorii să acorde o importanță deosebită respectării Codului de Etică al societății care stabilește principiile și standardele de conduită și care reglementează situațiile privind conflictele de interese și incompatibilitate la nivelul Societății și al Consiliului de Administrație.

Având în vedere că aplicarea unor politici adecvate de audit și control intern contribuie semnificativ la buna funcționare a Societății, se subliniază importanța sistemelor de audit și control intern. Structura de Audit intern va raporta Comitetului de Audit constituit la nivelul Consiliului de Administrație. În acest sens, Comitetul de Audit va asista Consiliul în scopul de a se asigura că in cadrul Societății se mențin sisteme și standarde corespunzătoare de raportare financiară, audit intern și extern, control intern, conformitate și management al riscului.

1. **Așteptările acționarilor privind comunicarea și transparența**

Consiliul de Administrație comunică atât cu acționarii cât și cu Autoritatea Publică Tutelară-Ministerul Sănătăţii, pentru a asigura informarea în timp util cu privire la direcțiile strategice de acțiune ale Societății.

1. **Așteptările acționarilor privind Consiliul de Administrație**

Consiliul de Administraţie este organizat şi funcţionează conform prevederilor cuprinse în Actul Constitutiv al societăţii Antibiotice, în Legea nr. 31/1990 privind societăţile comerciale şi în O.U.G. nr. 109/ 2011 privind guvernanţa corporativă a întreprinderilor publice.

Consiliul este format din 7 membri, aleşi de Adunarea Generală a Acţionarilor pentru un mandat de 4 ani care poate fi reînnoit conform prevederilor cuprinse în actele normative aplicabile.

Consiliul îşi alege, dintre membrii săi, prin vot deschis, un Preşedinte și un VicePreședinte cărora le stabilește atribuții. Consiliul desemnează prin hotărâre un secretar al consiliului, care poate fi administrator sau o persoană din afara consiliului.

Consiliul are competenţe pentru a îndeplini toate actele necesare societăţii, cu excepţia celor rezervate de lege pentru Adunarea Generală a Acţionarilor.

Administratorii îşi vor exercita atribuţiile cu maximă diligenţă, urmărind îndeplinirea indicatorilor de performanţă aprobaţi de Adunarea Generală a Acţionarilor, conform procedurilor stabilite de O.U.G. nr.109/2011 privind guvernanţa corporativă a întreprinderilor publice.

În lipsa unei decizii contrare a consiliului, administratorii trebuie să respecte cu stricteţe confidenţialitatea lucrărilor, a dezbaterilor şi a deciziilor luate.

Administratorii au obligaţia de a cunoaşte şi de a respecta Codul de Etică al societăţii, gestionând eventualele conflicte de interese conform procedurilor detaliate în cuprinsul acestuia.

Consiliul de Administraţie are următoarele competenţe de bază, care nu pot fi delegate directorilor:

 -stabilirea direcţiilor principale de activitate şi de dezvoltare ale societăţii;

 -stabilirea politicilor contabile şi a sistemului de control financiar, precum şi aprobarea planificării financiare;

 -contractarea de credite şi refinanţări şi garantarea acestora cu bunuri ale societăţii în limita a 20% din valoarea patrimoniului (20% din totalul activelor imobilizate, mai puţin crenţele), întocmirea de acte adiţionale la contractele de credit, toate aceste decizii urmând a fi supuse ratificării în prima şedinţa AGA;

-numirea şi revocarea directorilor şi stabilirea remuneraţiei lor;

-supravegherea activităţii directorilor;

-pregătirea raportului anual, organizarea adunării generale a acţionarilor şi implementarea hotărârilor acesteia;

-introducerea cererii pentru deschiderea procedurii insolvenţei societăţii, potrivit legii nr. 85/2014 privind procedurile de prevenire a insolvenţei si de insolvenţă;

-alte sarcini impuse de lege, statutul societăţii şi Regulamentul de funcţionare al Consiliului.

Consiliul de Administraţie aprobă anual sau ori de cate ori este necesar politicile privind strategia de marketing, în funcţie de particularităţile pieţei interne şi externe.

Consiliul de Administraţie reprezintă societatea în raport cu terţii şi în justiţie.

Consiliul de Administraţie păstrează atribuţia de reprezentare a societăţii în raporturile cu directorii.

Consiliul de Administraţie înregistrează la Registrul Comerţului numele persoanelor împuternicite să reprezinte societatea. Acestea depun la Registrul Comerţului specimene de semnătură.

Membrii Consiliului de Administraţie îşi vor exercita mandatul cu loialitate, în interesul societăţii, potrivit legii.

Administratorii sunt răspunzători de îndeplinirea tuturor obligaţiilor, conform legii.

Pentru perioada de 4 ani până la finalizarea mandatului, acționarii se așteaptă ca îndeplinirea obiectului principal de activitate al societății să se desfășoare în condiții de eficiență operațională și organizațională care să ducă la dezvoltarea afacerii și la îndeplinirea indicatorilor de performanță anuali stabiliți de Adunarea Generală a Acționarilor .

1. **Declarația de Intenții**

Candidații pentru funcția de administrator vor depune o *Declarație de Intenții* în care își vor prezenta viziunea sau programul privind dezvoltarea societății, raportându-se la informațiile publice despre Societate și la așteptările acționarilor formulate în prezenta *Scrisoare de Așteptări*. Declarația de intenție se prezintă în scris și este parte componentă a evaluării finale a acestora pentru clasificare și numire .